VN hoor klagte oor rassediskriminasie aan - Solidariteit WêreldSolidariteit Wêreld | Page 709
Tuis › Nuuskantoor › VN hoor klagte oor rassediskriminasie aan
VN hoor klagte oor rassediskriminasie aan
Solidariteit se klagte van rassediskriminasie teen die Suid-Afrikaanse regering sal in Augustus 2016 deur die Verenigde Nasies (VN) aangehoor word. As jy direk betrokke wil raak by die grootste veldtog teen die onbillike toepassing van regstellende aksie in Suid-Afrika, is dit nou jou kans! Een gelukkige lid van Solidariteit kan die publiek in Augustus by die Verenigde Nasies in die geveg teen onbillike diskriminasie verteenwoordig.
Die vakbond het die klag in September verlede jaar ingevolge die internasionale konvensie vir die uitskakeling van alle vorme van rassediskriminasie by die VN in Genève ingedien. Suid-Afrika is ʼn ondertekenaar en lidland van die konvensie en moet elke twee jaar verslag doen oor die land se voldoening aan die konvensie.
Burgerlike organisasies kan ʼn skaduverslag in reaksie op ’n regering se verslag indien. Die waghondkomitee oor die konvensie kan dan aanbevelings aan die lidland doen. Dié aanbevelings moet geïmplementeer word en die betrokke land moet oor die implementering verslag doen. Solidariteit se klag neem die vorm van ʼn skaduverslag aan, na aanleiding van die regering se verslag wat in Desember 2014 ingedien is. Die regering het sy verslag agt jaar laat ingedien.
Dr. Dirk Hermann, bestuurshoof van Solidariteit, verduidelik dat Solidariteit as deel van die klagteprosedure sy skaduverslag aan die genoemde komitee van die VN sal voorlê gedurende die komitee se sitting in Augustus vanjaar.
“Ons sal onder meer aandui dat die Suid-Afrikaanse regering die internasionale reg op verskeie plekke oortree. Ons sal voorts daarop wys dat dit ons demokratiese plig is om dit onder die aandag van die tersaaklike forums te bring,” sê Hermann.
Die klag volg onder meer op Renate Barnard se nege jaar lange stryd teen rassekwotas in die Suid-Afrikaanse Polisiediens wat sy uiteindelik in die konstitusionele hof verloor het. Die Solidariteit-klag fokus egter ook in die algemeen op die regering se gebruik van rassekwotas wat aan die hand van die land se nasionale rassedemografie gemeet word.
Vlieg saam met Solidariteit na die VN
Steek rassekwotas jou dwars in die krop? Jy kan dalk die persoon wees wat die publiek in Augustus vanjaar in die geveg teen onbillike regstellende aksie by die VN gaan verteenwoordig, saam met die afvaardiging van Solidariteit. Besoek die webblad www.vliegsaam.co.za en vul jou besonderhede in, saam met ʼn kort motivering waarin jy verduidelik waarom jý Solidariteit na die VN wil vergesel, of SMS die woord “vlieg” na 34802 (SMS’e kos R2). Die prys sluit vliegtuigkaartjies, etes en verblyf ter waarde van R40 000 in. Bepalings en voorwaardes geld. Maak gou! Die sluitingsdatum vir die kompetisie is 4 April 2016. Geen laat inskrywings sal vir die prys in aanmerking kom nie.
Solidariteit verwelkom beslissing oor pensioenfondse in metaal- en ingenieursbedryf
Die vakbond Solidariteit het die Appèlhof se uitspraak dat die Wet op Pensioenfondse nie die Pensioenfonds vir die Ingenieursbedryf en die Voorsorgfonds vir die Metaalbedryf reguleer nie , verwelkom. Albei hierdie fondse is deur die bedryf se bedingingsraad vir werknemers in die bedryf gestig. Die hofsaak het gevolg na ’n ... Lees meer
Solidariteit looi SAPD oor verwatering van kindereenheid
Die vakbond Solidariteit se Helpende Hand Fonds het vandag, tydens ʼn konferensie oor die Sheldean Human moord en misdaad teen kinders, sterk kritiek uitgespreek teen die Suid-Afrikaanse Polisiediens se besluit om die kinderbeskermingseenheid as spesialiseenheid te ontbind. Lede van die kinderbeskermingseenheid is na plaaslike polisiestasies herontplooi. Solidariteit het ook gevra ... Lees meer
Solidariteit kondig 10-punt kinderbeskermingsplan aan
Die vakbond Solidariteit het vandag tydens ’n konferensie oor kinderweerbaarheid wat deur die vakbond se Helpende Hand Fonds aangebied is, ʼn 10-punt plan vir die bekamping van misdaad teen kinders aangekondig. Die Sheldean-konferensie het plaasgevind na aanleiding van die onlangse moord op Sheldean Human in Pretoria. Volgens Dirk Hermann, adjunk ... Lees meer
« Vorige 1 … 707 708 709 710 711 … 718 Volgende »